600.000 de călători folosesc zilnic metroul, conform statisticilor oficiale ale Metrorex.

Libertatea a măsurat mai multe zile la rând temperatura: ne sufocăm pur și simplu!

Când afară sunt 6-7 grade, pe peron sunt 26-28 de grade, iar în vagoane temperatura depășește 32 de grade!

Luni, la ora 08:30, la suprafaţă, la intrarea în staţia Iancului, termometrul cu raze infraroşii a măsurat o temperatură de aproximativ 7,5 grade Celsius.

De pe culoarul intermediar care duce spre staţia de metrou din subteran începe să se încălzească, iar termometrul înregistrează 15-16 grade Celsius.

La nivelul peronului, sunt deja de 21 – 22 de grade Celsius, care se transformă în 25 – 26 de grade odată cu urcarea în vagonul destul de aglomerat al metroului care mergea spre Piaţa Victoriei.

Abia acum începe coșmarul.

Epicentrul sufocării: Piața Victoriei

Magistrala a doua, de la Sud la Nord, din Berceni în Pipera, este cea mai aglomerată. Și aici temperaturile cresc și mai mult.

Staţia Piaţa Victoriei este una dintre cele mai aglomerate, iar intersecția dintre Magistrala 1 si Magistrala 2 este, alături de Piața Uniri, capitala orelor de vârf.

Călătorii ce coboară din metrou abia au loc să treacă pe lângă cei care încearcă să urce, iar temperatura de pe culoar și din stație depăşeşte de multe ori 28 de grade Celsius.

32,1 grade în direcția Pipera

Cel mai cald, conform datelor indicate de temometrul cu infraroşii, a fost în vagonul de metrou care transporta călătorii spre Pipera: 32,1 grade Celsius, în condiţiile în care toate geamurile erau întredeschise, iar sistemul de ventilaţie era funcţional.

Cam asta e șansa călătorilor. Oamenii rabatează cât se poate geamurile, ca să mai simtă un pic de curent.

În momentul în care se ajunge în stații, se simte o adiere de aer proaspăt, cu 5-6 grade mai rece, după cum arată măsurătoarea.

În plus, aerul de la metrou este nociv, iar nivelul de pulberi în suspensie, PM10 şi PM2.5, este de zece ori mai mare în staţiile din centrul Bucureştiului decât în cea mai aglomerată intersecţie din Capitală.

Medicul Ciuhodaru: «Șocuri termice pentru organism»

„Aceste variaţii de temperatură, de peste 20 de grade Celsius, într-un timp scurt, sunt adevărate şocuri termice pentru organism, care se adaptează cu mare greutate. Cresc foarte mult riscurile în cazul celor cu probleme cardiovasculare, pot apărea cefalee, vertij, chiar şi accidente ischemice, afecţiuni oculare, conjunctivită”, spune medicul Tudor Ciuhodaru.

„În plus, din cauza variaţiei de temperature, au apărut şi paralizii ale nervilor faciali”, adaugă el.

Mai puțin specializați în medicină, dar experți în supraviețuirea subterană, oamenii își scot hainele încă de când coboară scările.

E frig, sunt din ce în ce mai multe haine groase purtate în mâinile celor care se înghesuie în metrou.

De ce nu e climatizare?

40 de ani de metrou și cele mai proaste condiții pentru călători

Spre deosebire de Europa, în vagoanele metroului bucureștean, inaugurat în 1979, nu s-au montat sisteme de climatizare.

La anul, metroul face 40 de ani, iar călătorii par în pragul crizei colective de nervi, din cauza aglomerației și a căldurii.

Până şi Curtea de Conturi a observat bătaia de joc!

Într-un audit încheiat la Metrorex în 2015, Curtea scrie:

„Sistemul de ventilație al vagoanelor de metrou nu este suficient pentru a menține un climat de confort termic pentru călători, ceea ce face ca o călătorie cu metroul spre/de la locul de muncă în astfel de condiții să devină o neplăcere și un motiv de nemulțumire a călătorilor și de îndepărtare a lor de transportul cu metroul”.

Metrorex spune că e rău doar două luni pe an!

Acelaşi document precizează că Metrorex a adus o serie de argumente împotriva sporirii confortului termic al călătorilor:

infrastructura actuală nu permite evacuarea în condiții optime a surplusului de căldură degajat în stații și tuneluri de către instalațiile de aer condiționat montate pe trenuri

prețul estimat: 25.000 – 40.000 €/vagon (2,54% din valoarea unui vagon)

costurile de mentenanță a instalațiilor respective precum și subfinanțarea permanentă a activității de investiții nu ar acoperi numărul de trenuri necesare anumitor magistrale

introducerea climatizării în trenuri ar îmbunătăți confortul termic doar pentru o perioadă de două luni/an, în perioada de vară și numai în timpul orelor de vârf de trafic (7.00-9.00 și 16.00-20.00)

Iarna, diferența de temperatură ajunge la 40 de grade!

Ultimul argument al conducerii Metrorex, cel referitor la faptul că aerul condiționat ar fi util doar două luni/an este, evident, contrazis de realitate și de orice măsurătoare.

Suntem la finalul lui octombrie, afară sunt 6-7 grade în București, iar în vagoane temperatura depăşeşte 30 de grade!

În decembrie, când e, probabil, ca afară să fie aproape de minus 10 grade, diferența de temperatură va fi de 40 de grade Celsius.

12 metri în adâncime, câteva zeci de secunde și un șoc de 40 de grade diferență de temperatură.

Și 40 de ani de tradiție, împuținați de disprețul actual pentru confortul călătorilor și al propriilor angajați.

Măsurătorile au fost realizate cu un termometru cu raze infraroşii, CEM DT-8866, importat de Filip Impex SRL şi pus cu titlu gratuit la dispoziţia Libertatea.

Citește și:

INVESTIGAȚIE EXCLUSIVĂ / Țiriac a luat o țeapă de 25 de milioane de euro! Caracatiţa terenurilor de la Aeroportul Otopeni – VIDEO

PARTENERI - GSP.RO Ce a pățit Ilie Dumitrescu când a cerut apă Vittel la Galați: „Unde m-ai adus, MM?!”

PARTENERI - PLAYTECH Anna Lesko, declarație șocantă despre un concurent: ”M-a distrus, m-a violat!” Ce se întâmplă la Ferma 2020!

HOROSCOP Horoscop 26 septembrie 2020. Scorpionii sunt în formă și prietenii beneficiză de buna lor dispoziție